Címlap Légitársaságok A prágai és szófiai Ryanair bázis is a Buzzhoz kerül
A budapesti mellett a prágai és szófiai bázist is átadja a Ryanair a lengyel leányvállalatának, a két kelet-európai központ már november 1-jével a Buzz irányítása alatt működik – nyilatkozta Michał Kaczmarzyk, a légitársaság igazgatóságának elnöke a Fly4free szaklapnak.
A jelenleg mindössze 24 gépes flottával repülő légitársaság ezzel a kelet-közép-európai régió egyik legnagyobb légitársaságává növi ki magát, jövő év elejére 35-re nő a Boeing 737-esek száma. Prágában 5 gépet állomásoztatnak és 160 fő hajózószemélyzetet alkalmaznak, Szófiában három gép és 100 alkalmazott dolgozik. A budapesti bázison jelenleg 7 gép és 230 munkavállaló szolgál.
Decembertől így a lengyel bázissal együtt a Buzz közel 1300 embert fog foglalkoztatni, flottája mérete pedig a tartalék és charter járatokat teljesítő gépekkel együtt 50-re emelkedik.
Ezt a profinak nem mondható látványtervet mellékelte a Ryanair a közleményéhez. (Forrás: Ryanair)
Az átvétel hátterében ugyanazok az okok húzódnak meg, mint a budapesti esetében: alacsonyabb üzemelési költségre számítanak, amely versenyelőnyt, vagy legalább is versenyképessége fennmaradását jelenti az ír központú ultrafapados társaságnak.
A lap megjegyezte, hogy ezzel nem ért véget a Buzz közép-kelet-európai terjeszkedése, újabb bázisok kerületnek át a leányvállalathoz, de
végleges döntés egyelőre nem született, legkorábban a következő év elején jelenthetnek be újabb bázisátvételeket.
Michał Kaczmarzyk hangsúlyozta: az átvétel formálisan semmilyen észrevehető változást nem okoz majd, mert a járathálózatot továbbra is a Ryanair fogja menedzselni és jelenleg nincs tervben a hálózat átszervezése.
Az egyetlen különbség – amely azonban az utasok számára láthatatlan -, hogy a munkavállalókat más feltételekkel fogják alkalmazni, forrásaink szerint a dolgozóknak egyéni vállalkozást kell alapítaniuk és ezen keresztül dolgozhatnak majd a társaságnak.
bázisátvétel
ultra low-cost légitársaság